CELEX: 62021TN0525
Language: ro
Date: 2021-08-27 00:00:00
Title: Cauza T-525/21: Acțiune introdusă la 27 august 2021 – E. Breuninger/Comisia

25.10.2021   
            
            
               RO
            
            
               Jurnalul Oficial al Uniunii Europene
            
            
               C 431/46
            
         
      Acțiune introdusă la 27 august 2021 – E. Breuninger/Comisia
      (Cauza T-525/21)
      (2021/C 431/54)
      Limba de procedură: germana
      
         Părțile
      
      
         Reclamantă: E. Breuninger GmbH & Co. (Stuttgart, Germania) (reprezentant: M. Vetter, avocat)
      
         Pârâtă: Comisia Europeană
      
         Concluziile
      
      Reclamanta solicită Tribunalului:
      
                  —
               
               
                  anularea deciziei pârâtei din 28 mai 2021 (ajutor de stat SA.62784) în temeiul articolului 264 primul paragraf TFUE;
               
            
                  —
               
               
                  obligarea pârâtei la plata cheltuielilor de judecată.
               
            
         Motivele și principalele argumente
      
      În susținerea acțiunii, reclamanta invocă două motive.
      
                  1.
               
               
                  Primul motiv întemeiat pe o eroare vădită de apreciere
                  Potrivit reclamantei, pârâta a săvârșit o eroare vădită de apreciere constatând, prin decizia atacată, că schema de ajutoare germană „Allgemeine Bundesregelung Schadensausgleich, COVID-19” („Regimul federal general de despăgubire, COVID-19) este compatibil cu articolul 107 alineatul (2) litera (b) TFUE. Decizia de a rezerva, pentru întreprinderile care au mai multe domenii de activitate, dreptul de a solicita un ajutor acelora dintre ele care realizează cel puțin 80 % din cifra lor de afaceri din activități direct afectate de carantină, este arbitrară, iar autorizarea schemei de ajutoare este disproporționată. Pragul de 80 % suprimă fără un motiv obiectiv legătura de cauzalitate între ordinele de închidere și prejudiciul care a rezultat din aceasta pentru întreprinderile care au mai multe domenii de activitate, dat fiind că acestea, deși au fost afectate direct și într-o măsură semnificativă de măsurile statale, ar putea fi private de absolut orice despăgubire. Aceasta determină o denaturare a concurenței atât în raport cu concurenții în domeniile de activitate afectate de COVID-19, cât și în raport cu concurenții din domeniile de activitate neafectate de COVID-19.
               
            
                  2.
               
               
                  Al doilea motiv întemeiat pe încălcarea drepturilor procedurale prevăzute la articolul 108 alineatul (2) TFUE
                  Decizia pârâtei se întemeiază pe o examinare și o motivare lacunare. Pârâta nu a acordat reclamantei nicio posibilitate de a-și exprima rezervele, în cursul procedurii prealabile de examinare, în ceea ce privește compatibilitatea schemei de ajutoare cu piața internă. În plus, pârâta nu și-a motivat decizia de autorizare.